b'\n_START_ARTICLE_\nTant\xc4\x81\n_START_SECTION_\nHist\xc3\xb2ria\n_START_PARAGRAPH_\nLa ciutat es va dir en temps dels faraons Ptkheka i fou capital del nom\xc3\xb3s IV del Baix Egipte (Sap-res). Va ser hel\xc2\xb7l\xc3\xa8nica i romana i durant l\'Imperi Rom\xc3\xa0 d\'Orient fou seu d\'un bisbat amb el nom de Tantatho a les "Actes dels m\xc3\xa0rtirs" i com a Tanitat a la "Hist\xc3\xb2ria dels patriarques d\'Alexandria". A la conquesta \xc3\xa0rab va agafar el nom de Tandata amb nombroses variacions testimoniades. El 955 era un centre agr\xc3\xadcola amb mesquita i mercats, i seu d\'un amil o governador militar. El sant\xc3\xb3 Sayyid Ahmad al-Badawi (+1276) va ensenyar a Tanta i els seus deixebles van fundar la confraria Sutuhiyya, despr\xc3\xa9s Ahmadiyya, un focus religi\xc3\xb3s pel centre del Delta del Nil._NEWLINE_La ciutat va declinar amb la conquesta otomana. El 1769 Ali Bey al-Kabir va fer construir all\xc3\xad una mesquita coneguda amb el nom de djami al-Ahmadi (per Ahmad al-Badawi). L\'aur\xc3\xa8ola sagrada de la vila va contribuir al seu desenvolupament comercial que fou notable al segle XIX. Fou la capital de la prov\xc3\xadncia d\'al-Gharbiya des de 1836 (al lloc d\'al-Mahalla al-Kubra). El 1856 hi va arribar la via f\xc3\xa8rria del caire a Alexandria. L\'auge del cot\xc3\xb3 el 1860 va provocar l\'aflu\xc3\xa8ncia de milers d\'emigrants rurals, grecs, turcs, i fins i tot italians, i es van crear algunes esgl\xc3\xa9sies. La ciutat va passar dels 10.000 habitants el 1821 als 33.725 el 1882 i als 54.437 el 1907. La municipalitat fou creada el 1893. Mentre el seu impuls comercial creixia, no es va desenvolupar la ind\xc3\xbastria, i el seu rol de ciutat sagrada va desapar\xc3\xa8ixer (es va passar de 500.000 pelegrins a mitjan segle XIX a 100.000 el 1900; les fires, nombroses abans, van quedar en nom\xc3\xa9s dues a l\'inici del segle XX, i encara d\'abast regional limitat. L\'explosi\xc3\xb3 demogr\xc3\xa0fica, sobretot cap al suburbi de Sigar, va fer passar els habitants de 97.000 el 1937 a 140.000 el 1947, i a 342.641 el 1972.'